《灵岩 其一》
宋代·吴栻

三齐何处古丛林，石作门阑岱岳阴。云暗鸡鸣川谷浅，月明龟岳水泉深。

未须赞叹袈裟铁，且可归依世界金。弹指上方还一梦，梦中聊续去年吟。

作者简介：建州瓯宁人，字顾道。神宗熙宁六年进士。累官知开封府，迁工、户二部侍郎。徽宗朝历知苏州、陈州、河中、成都府。除兵部侍郎，再知成都，改知郓州中山府。徽宗尝称其清谨循良。